酬張少尹秋日鳳翔西郊見寄
作者：耿湋
朝代：唐

paragraphs: 鼎氣孕河汾，英英濟舊勳。
劉生曾任俠，張率自能文。
官佐征西府，名齊將上軍。
秋山遙出浦，野鶴暮離羣。
遠恨邊笳起，勞歌騎吏聞。
廢關人不到，荒戍日空曛。
草木涼初變，陰晴景半分。
疊蟬臨積水，亂燕入過雲。
麗藻終思我，衰髯亦爲君。
閑吟寡和曲，庭葉漸紛紛。